
	[bookmark: nev]ILYÉS CSABA
Hidrogeológus mérnök
MSc, 3. félév
Miskolci Egyetem
Műszaki Földtudományi Kar
	






Témavezetők:
	Dr. Kovács Balázs
egyetemi docens, ME MFK

	Fekete Zsombor
PhD. hallgató, ME MFK




Általános alakú szorpciós izotermák hatása a szennyezőanyagok migrációjára

Dolgozatomban az általános alakú adszorpciós izotermákkal foglalkozom, mivel a szennyezőanyagok talajokban történő terjedését a talajszemcsék felületén bekövetkező adszorpció erősen befolyásolja. Az oldott és megkötött anyagok/fázisok kölcsönhatásának jellegét szorpciós izotermákkal írjuk le.
Az elmúlt időszak kutatásai, elsősorban a növényvédőszerek transzportja tekintetében bebizonyították, hogy a szorpciós folyamatokat sok esetben nem egyszerű, azaz lineáris, exponenciális vagy logaritmikus szorpciós izotermák jellemzik, hanem azok ezeknél sokkal bonyolultabb függvényekkel írhatók le. A dolgozatban egy – a Miskolci Egyetem Hidrogeológiai – Mérnökgeológiai Tanszékén kifejlesztett – új MT3DMS szoftver-kiegészítéssel általános formájú szorpciós izotermák alkalmazásának lehetőségeit vizsgáltam.
A kutatásom során a több lépcsős izoterma K paramétereinek és azok arányának/viszonyának hatását vizsgáltam a kialakuló koncentráció-eloszlásra, többféle kezdeti koncentráció-eloszlás mellett. Az eredmények alapján a kezdeti koncentráció-eloszlás hatással lehet az előre siető koncentrációlépcsők kialakulására. Ezt egyértelműen jelzi, hogy a „négyszöghullám-szerű” kezdeti koncentráció-eloszlás esetében kevésbé valószínű a lépcsős eloszlás kialakulása. Azokban az esetekben viszont, ahol különböző koncentrációk már kezdetben jelen vannak, egyszerűbben kialakulnak a lépcsők. A szinuszos és haranggörbe szerű kezdeti koncentrációkülönbséget használó modellek között egyik különbség az volt, hogy a haranggörbe „keskenyebb” volt. Ez okozhatta, hogy a haranggörbe esetében gyorsabban csökkent a koncentráció maximuma. A K paraméterek mellett látszik, hogy az izoterma többi paramétere is hatással van, amit ezen dolgozat keretein belül nem vizsgáltam, ezért nehezebb következtetést levonni a K változásainak hatásával kapcsolatban.
Összegzésként azonban elmondható, hogy a nagyobb K érték azt okozza, hogy a front lassabban mozog, ezért a lépcsős kialakulást az segíti elő, ha K1<K2<K3.



